Michael Schumacher ‘sukkel om te kommunikeer’Michael Schumacher (19 Oktober 2006) (Foto: AP Photo/Daniel Maurer, File) Die voormalige Ferrari-baas, Jean Todt, het terugvoer gegee oor die toestand van die Formule 1-kampioen Michael Schumacher. Todt, ŉ naby vriend van Schumacher, was deel van ŉ spesiale herdenking aan sewemalige F1-kampioen by die Goodwood Festival of Speed in West Sussex, Engeland, die afgelope week. Hy het aan die Daily Express gesê hy is hartseer dat sy vriendskap met Schumacher nooit weer dieselfde sal wees nie. “Daar is net nie meer dieselfde kommunikasie as vantevore nie.” Bitter min inligting is nog bekend gemaak oor Schumacher se toestand ná hy breinskade opgedoen het tydens ŉ ski-ongeluk in die Franse Alpe op 29 Desember 2013. “Ek kan net sê dat sy familie goed sorg vir hom en hy hou aan baklei,” het Todt bygevoeg. Slegs ŉ beperkte getal persone word toegelaat om Schumacher te besoek, weens sy toestand. Schumacher se vrou Corinna besluit wie hom mag sien. Sy vorige Ferrari-spanmaat, Rubens Barrichello, is nie toegelaat om hom te sien nie. “Hulle het net gesê ‘dit sal nie vir jou of vir hom goed wees nie’,” het Barrichello aan die Daily Express gesê. ŉ Dokumentêr oor Schumacher se lewe word na verwagting aan die einde van hierdie jaar vrygestel.